Kind (5) sterf ná pa huis afbrandŉ Vyfjarige kind van Blydeville naby Lichtenburg in Noordwes is dood nadat sy pa glo die plakkershut waarin die kind was, aan die brand gesteek het. Sers. Kelebogile Moleko, polisiewoordvoerder, het gesê die 35-jarige man het glo die hut aan die brand gesteek ná ŉ argument met sy 32-jarige meisie. “Daar word beweer dat die verdagte ŉ rusie met sy vriendin gehad het, waarna sy weggehardloop het om hulp te soek. Die man het toe die plakkershut afgebrand terwyl hul vyfjarige kind steeds binne was. Die kind het doodgebrand. Daar is ook ŉ hond in die huis gevind,” het Moleko gesê. Die man is in hegtenis geneem en klagtes van moord, brandstigting en opsetlike saakbeskadiging is aanhangig gemaak. Hy sal Maandag in die Lichtenburg-landdroshof verskyn.